คลังไฟเขียวสรรหา เอ็มดีเอ็กซิมแบงก์
กระทรวงการคลังใส่เกียร์เดินหน้า สั่งเอ็กซิมแบงก์เร่งสรรหากรรมการผู้จัดการคนใหม่
20 ก.พ. 2558

กระทรวงการคลังใส่เกียร์เดินหน้า สั่งเอ็กซิมแบงก์เร่งสรรหากรรมการผู้จัดการคนใหม่
นายสมหมาย ภาษี รมว.คลัง เปิดเผยว่า คณะกรรมการธนาคารเพื่อการส่งออกและนำเข้าแห่งประเทศไทย (ธสน.) หรือ เอ็กซิมแบงก์ ได้แก้ปัญหาการสรรหากรรมการผู้จัดการคนใหม่ได้แล้ว คาดว่าจะมีการเปิดการสรรหาคนใหม่ในเร็วๆ นี้ เพื่อที่จะเข้ามาบริหารงานของธนาคารซึ่งมีความสำคัญในการช่วยผู้ส่งออก และเป็นเครื่องยนต์ขับเคลื่อนที่สำคัญของเศรษฐกิจ แต่ตอนนี้ได้รับผลกระทบจากเศรษฐกิจโลก
แหล่งข่าวจากกระทรวงการคลัง ระบุว่า คณะกรรมการเอ็กซิมแบงก์ได้ส่งผลสอบข้อเท็จจริงว่าที่กรรมการผู้จัดการที่มีการสรรหามาก่อนหน้านี้ ในสมัยที่เป็นกรรมการผู้จัดการสมัยแรกได้มีการทำผิดระเบียบธนาคารทำให้ไม่เหมาะสมที่จะเป็นกรรมการผู้จัดการของธนาคารอีกสมัยหนึ่งตามที่คณะกรรมการของธนาคารมีมติไปก่อนหน้านี้
“แม้ว่ากรรมการธนาคารมีมติแต่งตั้งอดีตกรรมการผู้จัดการเอ็กซิมแบงก์ แต่ภายหลังพบว่ามีปัญหาทำไม่ถูกต้อง ก็ทำให้ขาดคุณสมบัติเป็นผู้บริหารของธนาคารต่อไป และต้องเปิดสรรหาใหม่เพื่อเข้ามาบริหารธนาคาร” แหล่งข่าวจากกระทรวงการคลัง เปิดเผย
แหล่งข่าวเปิดเผยอีกว่า สำนักงานคณะกรรมการนโยบายรัฐวิสาหกิจ (สคร.) จะส่งเรื่องให้เอ็กซิมแบงก์เร่งสรรหากรรมการผู้จัดการใหม่โดยเร็ว เพื่อจะได้เข้ามาบริหารงาน เนื่องจากที่ผ่านมาปล่อยสินเชื่อเพื่อสนับสนุนการส่งออกได้น้อย ไม่เป็นผลดีกับเศรษฐกิจ เป้าหมายสำคัญคือการให้ช่วยผู้ส่งออกและนำเข้าขนาดเล็กให้มากที่สุด เพราะขณะนี้มีปัญหาได้รับผลกระทบจากเศรษฐกิจต่างประเทศ
สำหรับแผนงานของเอ็กซิมแบงก์ในปี 2558 ปล่อยสินเชื่อ 1.5 แสนล้านบาท ในจำนวนนี้จะเป็นการปล่อยเพื่อช่วยเอสเอ็มอีในวงเงิน 1 หมื่นล้านบาท